Luettelo Särkänniemen laitteista
Poistuneet laitteet

5D-Kauhuteatteri – Oli vuokralla vain kesäkauden 2015 ajan.
Aikamatto – Vuonna 1983 käyttöön otettu laite, joka purettiin kesän 2014 jälkeen huonokuntoisena. Laite oli nimeltään alun perin Lentävä matto, kunnes se uudelleenteemoitettiin Aikamatoksi vuonna 2000.
Apinakaruselli – Myytiin Visulahteen.
Calypso – Saapui Särkänniemeen Linnanmäeltä vuonna 1975. Laitteen omisti Lasten Päivän Säätiö. Sijaitsee nykyään Tykkimäellä.
Cinema 180 (1986–2004) – Kohde oli paikalla vielä vuosina 2005–2009, mutta tiloissa toimi Pelikan pelihalli. Cinema 180:n rakennus purettiin samaan aikaan, kun sen ympärillä ollut Korkkiruuvi -vuoristorata purettiin.
Disco Round – Laite korvattiin Music-bob-laitteella.
Frisbee – Frisbee starttasi kauden 2000 komeasti. Se teki samanlaista 180 asteen liikettä, kuin viikinkilaiva. Varren päässä oleva frisbee teki jopa 360 asteen pyörähdyksiä todella nopeasti. Vuokrasopimus päättyi kesän 2004 jälkeen.
Half Pipe (2003–2019) – U-kirjaimen muotoinen vuoristorata, jonka lumilaudan mallinen juna matkasi edestakaisin ja vaunut pyörivät vapaasti painovoiman mukaan. Laitteen tekniikka kiihdytti nopeuden jopa 70 kilometriin tunnissa, ja matkustajat kokivat enimmillään 4,5 G:n kiihtyvyyden. Half Pipen rata kohosi  30 metrin korkeuteen, ja korkeimmassa pisteessä voi hetkellisesti kokea täydellisen painottomuuden. Laite laitettiin myyntiin huonon kapasiteetin ja kunnon takia, se poistui Särkänniemestä loppuvuodesta 2019.
Hoijakka – Laite oli puiston omaa tuotantoa. Poistui käytöstä hajotessaan kesän 2005 jälkeen.
Hurricane (1991–2018) – Lauttakeinu, joka keinutti matkustajiaan sivusuunnassa samalla, kun eri tahtiin pyörivät varret liikuttivat matkustajia ylös ja alas. Poistui kesän 2018 jälkeen ikänsä vuoksi ja romutettiin.
Hurveli – Vuokralla, poistui teknisen vian vuoksi kesällä 2001.
Ilmaveivi – Karuselli, jossa oli ketjujen varassa riippuvat keinut. Romutettiin huonokuntoisena kauden 2017 jälkeen, uusi Keinukaruselli korvasi vanhan laitteen kesällä 2018.
Jet Star – Hankittiin Saksasta kesällä 1980. Jet Star oli Särkänniemen ensimmäinen vuoristorata, ja sen rata nousi 13,5 metrin korkeuteen. Laite kiihdytti heti lähdössä 60 kilometrin tuntinopeuteen. Aiemmin laitteessa ei ollut turvavöitä, sillä keskipakoisvoima piti matkustajat penkissä kiinni. Turvakaaret lisättiin vuonna 2008 turvallisuussyistä. Jet Starin toiminnassa oli ongelmia kesällä 2012, kunnes se hajosi heinäkuun lopulla 2012 ja oli pois käytöstä koko loppukauden. Lopulta huonokuntoinen laite purettiin huhtikuussa 2013 ja romutettiin.
Korkkiruuvi – MotoGee korvasi huonokuntoisen laitteen, johon oli hankala saada varaosia. Purettiin ja myytiin syksyllä 2009.
Merirosvolaiva  – Siirrettiin kauden 2017 alussa Koiramäkeen, nykyään jo poistunut puistosta.
Metkula – Hupitalorakennus, jossa oli muun muassa vino huone ja vääristäviä peilejä. Purettiin kauden 2014 loputtua.
Music-bob – Musik Expressin suurikokoisempi versio, jonka rata oli  pidempi ja nopeus suurempi.
Orlochlessin torni – Vanhan kummitusjunan (avattu 1978) uudistettu muoto, korvasi edeltäneen kummitusjunan vuonna 2000. Laitteen taustamusiikin oli säveltänyt Chisu. Purettiin syksyllä 2011 Angry Birds Landin tieltä.
Peilisali – Purettiin Tornadon ja muiden muutoksen tieltä vuonna 2000.
Round Up – Laitteen omisti Lasten Päivän Säätiö. Siirrettiin vuonna 1986 Tykkimäelle, josta Nokkakiven huvipuisto osti sen vuonna 2003 ja otti käyttöön 2007
Sky Flyer – Poistettiin käytöstä kesän 2004 jälkeen, tunnettiin myös nimellä Coca-Cola.
SpeedBoat – Vuoden 2013 ajan Näsijärvellä kulkenut erikoisvalmisteinen pikavene. Laitteen käyttöoikeus ei sisältynyt rannekkeeseen, vaan sitä varten tuli ostaa oma, 15 euron hintainen pääsylippu. Laite ei ollut kovassa suosiossa, joten se päätettiin poistaa.
Superbowl – Korvattiin Frisbeellä vuonna 1999.
Swing-o-plane – Asennettiin Särkänniemeen vuonna 1978. Laitteen omisti Lasten Päivän Säätiö ja se toimi alun perin linnanmäellä. Laite oli lisäksi käytössä myös Kalajoen huvipuistossa, nykyisin romutettu.
Tagada – 1980-luvun laite.
Taikajoki (1979–2016) – Vesirata, joka muistutti perinteistä amerikkalaista ”love tunnel” -veneretkeä. Laite suljettiin syksyllä 2016 ja purettiin Hype vuoristoradan tieltä.
Trombi (2005–2023) – Entinen vuoristorata, jonka vaunu kääntyi juuri ennen nostomäkeä vaaka-asentoon, jolloin vaunussa olevat henkilöt olivat mahallaan. Matkan varrella oli tiukkoja käännöksiä, kierteitä ja pudotuksia. Kierroksen aikana matkustaja pystyi tuntea lentävänsä ja kokea hetkellisen painottomuuden tunteen. Laite puretaan syksyllä 2024.
UFO – Särkänniemen jälkeen oli käytössä jonkin aikaa Tero Myllyniemen Huvimylly-tivolissa Teletappi-nimisenä.
Zik Zak (1987–1991) – Ilmaveivin korotettu versio jäykillä kannatinvarsilla.